b'\n_START_ARTICLE_\nInnokyl\xc3\xa4\n_START_PARAGRAPH_\nInnokyl\xc3\xa4 on suomalainen sosiaali- ja terveydenhuollon (SOTE) kehitt\xc3\xa4mis- ja innovaatioyhteis\xc3\xb6. Innokyl\xc3\xa4 toimii niin kasvokkaisessa kanssak\xc3\xa4ymisess\xc3\xa4 kuin internetiss\xc3\xa4kin. Innokyl\xc3\xa4n verkkopalvelussa verkostoidutaan, kehitet\xc3\xa4\xc3\xa4n uusia k\xc3\xa4yt\xc3\xa4nt\xc3\xb6j\xc3\xa4 ja tutustutaan uusiin kehitt\xc3\xa4misen menetelmiin kun taas Innokyl\xc3\xa4n j\xc3\xa4rjest\xc3\xa4miss\xc3\xa4 tapahtumissa saadaan tietoa ymp\xc3\xa4ri Suomea kehitetyist\xc3\xa4 terveydenhuollon ja sosiaalihuollon k\xc3\xa4yt\xc3\xa4nn\xc3\xb6ist\xc3\xa4. Innokyl\xc3\xa4 on tarkoitettu kaikille SOTE-alan kehitt\xc3\xa4mistoiminnasta kiinnostuneille henkil\xc3\xb6ille, mik\xc3\xa4 edesauttaa verkostoitumista perinteisten ty\xc3\xb6ryhmien yli. Kuntien ja kuntaliittojen tarjoamiin SOTE-palveluihin kuuluu mm. lasten p\xc3\xa4iv\xc3\xa4hoito, vanhusten, vammaisten ja mielenterveyspotilaiden palvelut, terveyden- ja sairaanhoito sek\xc3\xa4 hoitotakuu . Kunta-alan ty\xc3\xb6ntekij\xc3\xb6ist\xc3\xa4 yli puolet toimii n\xc3\xa4iden palvelujen parissa. Innokyl\xc3\xa4 auttaa kuntia vahvistamaan hyvinvointia SOTE-palveluja uudistamalla - sen t\xc3\xa4rkein tavoite on parantaa palveluiden laatua ja saatavuutta.\n_START_SECTION_\nTausta\n_START_PARAGRAPH_\nSuomen sosiaali- ja terveysministeri\xc3\xb6n palveluinnovaatiohanke teki aloitteen Innokyl\xc3\xa4n rakentamisesta vuonna 2008. Sosiaali- ja terveydenhuoltoa oli siihen menness\xc3\xa4 kehitetty lukuisissa eri hankkeissa ja vaikka monet projektit olivatkin menestyneet, kehitt\xc3\xa4misty\xc3\xb6n heikkoutena oli, ettei yksitt\xc3\xa4isten hankkeiden kehitt\xc3\xa4mi\xc3\xa4 uusia k\xc3\xa4yt\xc3\xa4nt\xc3\xb6j\xc3\xa4 otettu laajasti k\xc3\xa4ytt\xc3\xb6\xc3\xb6n koko maassa. Projekteissa tarvitaan kehitt\xc3\xa4misen osaajia ja hyv\xc3\xa4\xc3\xa4 projektijohtamista \xe2\x80\x93 taitoja, jotka eiv\xc3\xa4t kuulu esim. hoitajan tai l\xc3\xa4\xc3\xa4k\xc3\xa4rin perustaitoihin ja siksi t\xc3\xa4t\xc3\xa4 osaamista levitt\xc3\xa4v\xc3\xa4 verkostomainen Innokyl\xc3\xa4 on hyv\xc3\xa4 avaus  tiedon jakamisessa. Kaikille avoimeen verkostoon on kutsuttu paitsi palvelujen kehitt\xc3\xa4j\xc3\xa4t, johtajat ja p\xc3\xa4\xc3\xa4tt\xc3\xa4j\xc3\xa4t my\xc3\xb6s palvelujen k\xc3\xa4ytt\xc3\xa4j\xc3\xa4t.\n_START_SECTION_\nTaustavoimat\n_START_PARAGRAPH_\nInnokyl\xc3\xa4-innovaatioymp\xc3\xa4rist\xc3\xb6n toteuttajia olivat alun perin Suomen Kuntaliitto, Terveyden ja hyvinvoinnin laitos, Sosiaali- ja terveysturvan keskusliitto ja Terveyden edist\xc3\xa4misen keskus. 1.1.2012 Sosiaali- ja terveysturvan keskusliitto ja Terveyden edist\xc3\xa4misen keskus siirsiv\xc3\xa4t toimintansa SOSTE Suomen sosiaali ja terveys ry:lle , ja n\xc3\xa4in ollen Innokyl\xc3\xa4n toteuttajia vuoden 2012 alusta ovat Suomen Kuntaliitto, Terveyden ja hyvinvoinnin laitos ja SOSTE Suomen sosiaali ja terveys ry. Innokyl\xc3\xa4\xc3\xa4 rahoittavat Sosiaali- ja terveysministeri\xc3\xb6, Tekes ja Sosiaali- ja terveysj\xc3\xa4rjest\xc3\xb6jen avustuskeskus (STEA).'